La Universitat analitza la relació entre art i territori des de l’activisme amb la projecció del docuweb 'Orgull d’Horta' a La Nau

## La Universitat analitza la relació entre art i territori des de l’activisme amb la projecció del docuweb 'Orgull d’Horta' a La Nau

L'artista activista Chiara Sgaramella explica la seua instal·lació en 'Contra-Petjades'.

Art contemporani i cinema es van unir a La Nau de la Universitat de València el passat 17 de gener per a reivindicar la riquesa de l’Horta valenciana a través d’un diàleg artisticovisual entre l’exposició 'Contra-Petjades' i el docuweb 'Orgull d’Horta', que es projectà a l’Aula Magna del Centre Cultural universitari.

L’activisme ecològic, la crisi mediambiental i l’emergència climàtica protagonitzaren la vesprada de la mà de l’artista **Chiara Sgaramella** i la realitzadora **Isabel Fernández**, que presentaren el documental web i participaren del debat amb el públic juntament amb la comissària de l’exposició, **Eugenia Rojo**, i un dels testimonis directes, l’agricultor **Vicent Moncholí**.

Els sòls fèrtils com l’Horta de València, declarada sistema important del patrimoni agrícola mundial per la FAO i les Nacions Unides, “és un regal” que se li ha concedit a les ciutats mediterrànies i ambdues autores, Sgaramella i Fernández, coincideixen en reivindicar el seu valor com a espai autosuficient per a la producció d’aliments, base de l’equilibri sostenible, sense intervencions agressives que envaeixen el terreny agrícola i promouen el consum industrial, altament contaminant.

*Orgull d’Horta* és un documental web, un nou gènere audiovisual que permet la interacció de l’espectador amb la narració fent-lo partícip directe de la mateixa fins al punt de què és ell, l’observador, qui acaba construint el relat.

En la projecció del divendres -una activitat del Vicerectorat de Cultura i Societat de la Universitat de València, a través de l’Aula de Cinema UV i la Col·lecció Martínez Guerricabeitia, amb la gestió de la Fundació General UV-, l’artista Chiara Sgaramella va ser la dissenyadora d’aquest relat, qui mostrà qüestions presents en la seua recerca i en les obres que exposa en la col·lectiva *Contra-Petjades* com són “la sobirania alimentària, l’agroecologia i els usos de la terra”, assenyalava.

“El documental té una metodologia similar a la que utilitze en el meu treball, basada en l’escolta del territori i de les persones que l’habiten. La seua particular estructura (es tracta d’una plataforma web que conté diversos microdocumentals) permet al públic crear el seu propi recorregut audiovisual, un mode d’aproximació que també plantege en la peça *Oryza Collection* que conté dibuixos, llibres, mapes, etcètera, que el públic pot consultar lliurement”, explicava.

Aquesta instal·lació pot visitar-se a la Sala Martínez Guerricabeitia del Centre Cultural La Nau de la Universitat. És la primera de les cinc propostes artístiques contemporànies que completen l’exposició, oberta al públic fins el pròxim 23 de febrer, i que, com *Orgull d’Horta*, es basa en una narració coral que intenta “emfatitzar la importància de la defensa del territori i dels seus sabers encarnats com a béns comuns enfront d’un model de creixement econòmic i urbanístic destructiu”.

Un model que denuncien tant l’artista com la cineasta i que han evidenciat les tràgiques conseqüències de la devastadora dana del passat 29 d’octubre sobre la comarca de L’Horta Sud.

*Orgull d’Horta* aborda, a més, “l’alimentació i l’agricultura com a espais de relació i cura entre les persones”, una font d’inspiració per a Sgaramella en tant que el seu art realça “els valors de l’ecofeminisme, posant l’accent en les relacions que ens nodreixen, ens sostenen i ens mantenen vives a nivell físic, cultural i simbòlic”, apuntava.

I és que l’art d’Sgaramella, procedent de Cerignola (Itàlia), “un poble amb forta vocació agrícola” com diu ella, té un objectiu molt transparent: la defensa d’un model agroecològic alternatiu a l’agricultura industrial “que està esgotant els recursos naturals i contribuint a destruir els equilibris climàtics i els ecosistemes”. En aquest sentit, alça la veu contra els “greus impactes socials” de la gestió macroeconòmica (com ho fa Isabel Fernández en el seu documental) i reconeix que qüestionar “les inèrcies del sistema socioeconòmic en el qual vivim és una forma d’activisme”.

Aleshores, la cultura, l’art… poden canviar les coses? “L’art no pot substituir l’acció democràtica i la participació ciutadana, però sí pot fomentar i acompanyar els processos de canvi i transformació social”, sosté. De fet, “pot enriquir enormement el debat sobre la crisi climàtica mostrant aspectes que no apareixen en els discursos dominants com l’impacte emocional dels esdeveniments extrems” i que està experimentant en aquests moments la societat valenciana després de la riuada.

En definitiva, *Contra-Petjades* i *Orgull d’Horta* es van fusionar en una intensa proposta cultural que, des de l’activisme ecològic i artístic, tractà “d’expressar allò que les paraules no aconsegueixen descriure, mobilitzar-nos i generar vincles; crear un espai per a imaginar i cultivar un futur diferent, basat en l’escolta i en una relació respectuosa amb el territori”.

Més informació:

Arxivat en:

, Exposicions
, Centre Cultural La Nau
, Cinema
, Aula de Cinema
, Fundació General UV

## Altres Notícies

De la comèdia negra al terror: ‘Nits de Cinema’ projecta huit clàssics del 9 al 17 de juliol al claustre de La Nau

L’Academia de Cine i la Universitat de València uneixen forces per a reviure fotografies danyades després de la dana

La UV llança un nou Pla de Formació Contínua en Cinema i Audiovisual per a accessibilitat, producció i direcció

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar